Rozhodnutie Komisie
zo 16. septembra 1998
o spoločnom technickom predpise pre pozemné pohyblivé družicové zemské stanice (LMES) s nízkou rýchlosťou prenosu dát, ktoré pracujú vo frekvenčných pásmach 1,5/1,6 GHz
(oznámené dokumentom číslo C(1998) 2724)
(Text s významom pre EHP)
(98/578/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu [1], a najmä na jej článok 7 ods. 2, druhá zarážka,
keďže Komisia prijala opatrenie na identifikáciu typov zariadení družicových zemských staníc, pre ktoré sa požaduje spoločný technický predpis, ako aj pridružené vyhlásenie o pôsobnosti podľa článku 7 ods. 2, prvá zarážka;
keďže je nutné prijať zodpovedajúce harmonizované normy alebo ich časti vykonávajúce základné požiadavky, ktoré sa majú transformovať do spoločných technických predpisov;
keďže v záujme zabezpečenia kontinuity prístupu na trhy pre výrobcov je nutné brať do úvahy prechodné opatrenia týkajúce sa zariadení schválených podľa národných predpisov na typové schvaľovanie;
keďže podľa článku 29 ods. 2 bol výboru (ACTE) predložený návrh;
keďže spoločný technický predpis prijatý v tomto rozhodnutí je zhodný so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa týka zariadení družicových zemských staníc, ktoré spadajú do pôsobnosti harmonizovanej normy uvedenej v článku 2 ods. 1
2. Toto rozhodnutie zavádza spoločný technický predpis, zahŕňajúci pozemné pohyblivé družicové zemské stanice (LMES) s nízkou rýchlosťou prenosu dát, ktoré pracujú vo frekvenčných pásmach 1,5/1,6 GHz.
Článok 2
1. Spoločný technický predpis musí obsahovať harmonizovanú normu, pripravenú zodpovednou normalizačnou inštitúciou zavádzajúcu v príslušnom rozsahu základné požiadavky uvedené v článku 17 smernice 98/13/ES. Odkaz na normu je v prílohe I.
2. Zariadenia družicových zemských staníc, ktorých sa týka toto rozhodnutie, musia vyhovovať spoločnému technickému predpisu uvedenému v odseku 1, musia spĺňať základné požiadavky uvedené v článku 5 a) a b) smernice 98/13/ES a musia spĺňať požiadavky ostatných uplatniteľných smerníc, najmä smerníc Rady 73/23/EHS [2] a 89/336/EHS [3].
3. Príloha II, tabuľka A, stanovuje limity nežiaducich emisií nad 1000 MHz a mimo pásiem 1626,5 MHz až 1645,5 MHz a 1656,6 MHz až 1660,5 MHz použiteľné do 1. júna 2002. Príloha II, tabuľka B, stanovuje rovnaké limity použiteľné od 1. júna 2002.
Článok 3
Notifikované orgány poverené realizáciou postupov uvedených v článku 10 smernice 98/13/ES musia, vzhľadom na zariadenia družicových zemských staníc uvedené v článku 1 ods. 1 tohto rozhodnutia, používať alebo zabezpečiť používanie harmonizovanej normy uvedenej v prílohe po oznámení tohto rozhodnutia.
Článok 4
1. Národné predpisy na typové schvaľovanie zahŕňajúce zariadenia v pôsobnosti harmonizovanej normy uvedenej v prílohe sa prestávajú používať s platnosťou od uplynutia troch mesiacov po dátume prijatia tohto rozhodnutia.
2. Zariadenia družicových zemských staníc schválené takýmito národnými predpismi na typové schvaľovanie je povolené naďalej umiestňovať na národnom trhu a uvádzať do prevádzky.
Článok 5
Toto rozhodnutie je adresované členským štátom.
V Bruseli 16. septembra 1998